„3.13

Podpora naložbam za trajnostno okrevanje 88. Države članice se lahko odločijo podpreti zasebne naložbe, da spodbudijo premostitev naložbene vrzeli, ki je nastala v gospodarstvu zaradi krize. Take spodbude bi lahko olajšale razvoj določenih gospodarskih dejavnosti ali določenih gospodarskih območij. 89. Komisija bo štela, da so takšni ukrepi združljivi z notranjim trgom na podlagi člena 107(3)(c) PDEU, če so izpolnjeni naslednji pogoji: a. pomoč se odobri na podlagi sheme pomoči. Najvišji znesek individualne pomoči, ki se lahko dodeli na podjetje, načeloma ne presega 1 % skupnega proračuna, ki je na voljo za tako shemo, razen v primerih, ki jih mora država članica ustrezno utemeljiti. b. upravičeni stroški lahko vključujejo samo stroške naložb v opredmetena in neopredmetena sredstva. Stroški, povezani z nakupom zemljišča, se lahko vključijo le, če so del naložbe za proizvodnjo blaga ali opravljanje storitev. Finančne naložbe niso upravičene; c. države članice lahko omejijo pomoč na naložbe v podporo določenim gospodarskim območjem, ki so posebej pomembna za okrevanje gospodarstva. Vendar morajo biti take omejitve zasnovane široko in ne smejo privesti do umetnega omejevanja glede upravičenih naložb ali morebitnih upravičencev, zaradi katerega bi lahko pomoč izkoristilo le majhno število podjetij; d. intenzivnost pomoči ne presega 15 % upravičenih stroškov. Vendar: i. se lahko intenzivnost pomoči za naložbe malih podjetij (*13) poveča za 20 odstotnih točk; ii. se lahko intenzivnost pomoči za naložbe drugih MSP (*14) poveča za dodatnih 10 odstotnih točk; ali iii. se lahko intenzivnost pomoči za naložbe na območjih, ki prejemajo pomoč in izpolnjujejo pogoje iz člena 14 uredbe o splošnih skupinskih izjemah, razen člena 14(14) uredbe o splošnih skupinskih izjemah, poveča za intenzivnost pomoči, določeno v karti regionalne pomoči, ki velja v času dodelitve pomoči na zadevnem območju; e. skupna pomoč, dodeljena v skladu s tem oddelkom, nominalno ne sme presegati 10 milijonov EUR na podjetje, ne glede na instrument pomoči. Vendar na območjih, ki prejemajo pomoč, skupna pomoč, dodeljena na podlagi tega oddelka, ne glede na instrument pomoči, na podjetje ne sme presegati najvišjega zneska pomoči, izračunanega v skladu s členom 14 uredbe o splošnih skupinskih izjemah, razen člena 14(14) uredbe o splošnih skupinskih izjemah in na podlagi veljavne karte regionalne pomoči, ter povečanega za nominalni znesek v višini 10 milijonov EUR; f. pomoč se lahko dodeli v različnih oblikah, vključno z nepovratnimi sredstvi, davčnimi olajšavami, odlogi plačila davkov, subvencioniranimi obrestnimi merami za posojila ali jamstvi. Pri vračljivih instrumentih lahko države članice omogočijo pretvorbo v nepovratna sredstva pod vnaprej določenimi pogoji in na podlagi vnaprej določenih meril, ki morajo biti določena v shemi in opredeljena v posameznih sklepih o dodelitvi. Vračljivi instrumenti, kot so posojila in jamstva, morajo biti omejeni na največ osem let. 90. Pri tehtanju pozitivnih učinkov pomoči in njenih negativnih učinkov na konkurenco in trgovino bo Komisija posebno pozornost namenila členu 3 uredbe (EU) 2020/852 o taksonomiji EU, vključno z načelom, da se ne škoduje bistveno, ali drugimi primerljivimi metodologijami. Komisija meni, da naložbe, ki znatno škodujejo okoljskim ciljem (*15), verjetno nimajo dovolj pozitivnih učinkov, ki bi odtehtali njihove negativne učinke na konkurenco in trgovino (*16). 91. Pomoč iz tega oddelka se lahko doda regionalni pomoči za naložbe, ki jo je treba priglasiti, in se kumulira z drugimi vrstami pomoči pod pogoji iz točke 20 tega začasnega okvira. Skupni znesek pomoči v nobenem primeru ne sme presegati 100 % upravičenih stroškov. Zato je kumulacija z drugimi instrumenti pomoči, ki omogočajo kritje vrzeli v financiranju, izključena. 92. Pomoč iz tega oddelka se ne dodeli podjetjem, ki so bila 31. decembra 2019 že podjetja v težavah (v smislu uredbe o splošnih skupinskih izjemah (*17)). To ne velja za mikro in mala podjetjem (v smislu Priloge I k uredbi o splošnih skupinskih izjemah), ki so bila 31. decembra 2019 že podjetja v težavah, če v skladu z nacionalno zakonodajo niso v kolektivnem postopku zaradi insolventnosti in niso prejela pomoči za reševanje (*18) ali prestrukturiranje (*19). 93. Pomoč v okviru tega oddelka se lahko dodeli do 31. decembra 2022. Pomoč za naložbe, izvedene pred 1. februarjem 2020, je izključena. 94. Šteje se, da ima pomoč, dodeljena v skladu s tem oddelkom, spodbujevalni učinek, če upravičenec zadevni državi članici predloži pisno vlogo za pomoč, preden se začnejo dela v zvezi z naložbo. 95. Z odstopanjem od točke 94 se za ukrepe v obliki davčnih ugodnosti šteje, da imajo spodbujevalni učinek, če sta izpolnjena naslednja pogoja: a. ukrep uvaja pravico do pomoči v skladu z objektivnimi merili, ne da bi se država članica dodatno odločala po lastnem preudarku; in b. ukrep je sprejet in velja, preden se začnejo dela v zvezi z naložbo. 96. Če se s shemami podpore za naložbe pomoč zagotavlja izključno v obliki jamstev, posojil ali podobnih vračljivih instrumentov, z odstopanjem od točke 89(e) skupna pomoč nominalno ne sme presegati 15 milijonov EUR na podjetje in z odstopanjem od točke 89(d) intenzivnost pomoči ne sme presegati 30 % upravičenih stroškov. Kadar se uporabljajo pogoji iz točke 89(d)(i), (ii) ali (iii), se ta omejitev lahko zviša v skladu s temi določbami. Sheme iz te točke morajo biti v skladu s točko 25(a), točko 25(b) in točko 25a, prvi in drugi stavek, oziroma točko 27(a), točko 27(b) in točko 27a, prvi in drugi stavek. Kumulacija z drugimi pomočmi iz tega oddelka je izključena. Poleg tega je treba upoštevati točke 29, 30 in 31. V primeru jamstev ta ne smejo presegati: i. 90 % glavnice posojila, kadar kreditna institucija in država utrpita sorazmerne izgube pod enakimi pogoji ali ii. 35 % glavnice posojila, kadar se izgube najprej pripišejo državi in šele nato kreditni instituciji (tj. jamstvo za prvo izgubo) ter iii. v obeh navedenih primerih velja, da se mora v primeru postopnega zmanjševanja obsega posojila, na primer zaradi začetka povračila posojila, sorazmerno zmanjševati tudi zajamčeni znesek. 97. Države članice lahko razmislijo tudi o vzpostavitvi ali spremembi obstoječih shem na podlagi pravil, ki se uporabljajo za okoljske ali raziskovalne projekte, in sicer smernic o pomoči za varstvo okolja in energijo (*20) ali okvira pomoči za raziskave, razvoj in inovacije (*21), da podprejo trajnostno okrevanje gospodarstva. Komisija meni, da lahko države članice glede na cilje olajšanja hitrega okrevanja evropskega gospodarstva začasno vzpostavijo nove ali spremenijo obstoječe sheme, ki bi omogočale tudi dodeljevanje večjih individualnih pomoči v skladu s temi smernicami, ne da bi bilo treba ukrepe individualno priglasiti. Komisija bo štela take sheme pomoči ali spremembe obstoječih shem za združljive, če so veljavni pragovi za posamezne priglasitve preseženi za največ 50 % ter če so izpolnjene vse druge določbe veljavnih smernic, če se sklep Komisije o odobritvi ukrepa sprejme pred 1. januarjem 2023 in če se zadevna individualna pomoč odobri pred 1. januarjem 2024.